ÚVOD

Ciele politiky Komisie v oblasti rozšírenia podporuje nástroj predvstupovej pomoci (IPA). IPA je nástroj, ktorým EÚ podporuje prostredníctvom finančnej a technickej pomoci reformy v krajinách zapojených do procesu rozširovania. IPA sprevádza politiku rozširovania stanovenú Európskou úniou s ohľadom na vykonávanie článku 49 Zmluvy o Európskej únii, podľa ktorého o členstvo v Únii môže požiadať každý európsky štát, ktorý rešpektuje základné hodnoty EÚ a zaviaže sa ich podporovať. Finančné prostriedky v rámci nástroja IPA slúžia na budovanie kapacít krajín počas prístupového procesu, čo má za následok progresívny a pozitívny vývoj v regióne. Príjemcami pomoci v roku 2014 boli: Albánsko, Bosna a Hercegovina, bývalá Juhoslovanská republika Macedónsko, Čierna Hora, Chorvátsko, Island, Kosovo, Srbsko a Turecko. Od svojho vstupu do EÚ v júli 2013 Chorvátsko prestalo byť príjemcom pomoci v rámci nástroja IPA, avšak naďalej čerpá výhody z prechodného nástroja.

Predvstupové finančné prostriedky EÚ sú dobrou investíciou do budúcnosti krajín zapojených do procesu rozširovania a do budúcnosti samotnej EÚ. Pomáhajú príjemcom vykonať politické a hospodárske reformy a pripravujú ich tak na práva a povinnosti, ktoré vyplývajú z členstva v EÚ. Tieto reformy by mali ich občanom poskytnúť lepšie príležitosti a umožniť rozvoj takých štandardov, ktoré sú rovnocenné štandardom občanov EÚ. Predvstupové finančné prostriedky pomáhajú EÚ splniť jej vlastné ciele, pokiaľ ide o udržateľné oživenie hospodárstva, zásobovanie energiou, dopravu, životné prostredie a zmenu klímy atď.

Keďže nástroj IPA II bol zavedený iba nedávno, vykonávanie programov v roku 2014 sa ešte uskutočňovalo v rámci nástroja IPA.

ROZVOJ POLITIKY

Politika rozširovania EÚ prináša vzájomné výhody – mier, bezpečnosť a prosperitu v Európe. Táto politika upevňuje politickú a hospodársku silu EÚ a má významný transformačný účinok na dotknuté krajiny. Pre krajiny západného Balkánu predstavuje jasná perspektíva členstva v EÚ poskytovaná členskými štátmi EÚ kľúčový stabilizačný faktor. Podporuje pokrok smerom k splneniu nevyhnutných podmienok vrátane podmienok procesu stabilizácie a pridruženia.

Proces pristúpenia je prísny a je založený na striktných, ale spravodlivých podmienkach, stanovených kritériách a zásade vlastných zásluh. To je obzvlášť dôležité pre dôveryhodnosť politiky rozširovania, pre poskytovanie stimulov krajinám zapojeným do procesu rozširovania, aby vykonávali rozsiahle reformy, a pre zaistenie podpory občanov EÚ.

Komisia sa v procese rozširovania vo zvyšujúcej miere zameriava na prioritné riešenie základných požiadaviek. Tento prístup sa v prvom rade zameriava na reformy týkajúce sa právneho štátu a základných práv, správy ekonomických záležitostí a zlepšovania konkurencieschopnosti hospodárstva, ako aj posilňovania demokratických inštitúcií vrátane verejnej správy.

Právny štát a základné práva: Právny štát predstavuje základnú hodnotu, na ktorej je postavená EÚ a ktorá je v centre prístupového procesu. Krajiny uchádzajúce sa o členstvo v Únii musia zaviesť a od prvotnej fázy podporovať riadne fungovanie hlavných inštitúcií nevyhnutných na zabezpečenie právneho štátu. Ide o rozsiahle úsilie, ktoré si okrem potrebnej vnútroštátnej podpory vyžaduje aj značnú technickú a finančnú podporu zo strany Európskej únie. Právny štát je kľúčovým predpokladom stabilného podnikateľského prostredia, keďže poskytuje právnu istotu pre hospodárske subjekty, podporuje spotrebiteľov a je stimulom pre investície, zamestnanosť a rast. Tri aspekty právneho štátu sú predmetom osobitnej pozornosti: reforma súdnictva, boj proti korupcii a boj proti organizovanému zločinu. Vo všetkých troch oblastiach práca napreduje na všetkých úrovniach.

Pokiaľ ide o základné práva, Komisia pozorne sleduje situáciu v krajinách zapojených do procesu rozširovania, pokiaľ ide o občianske, politické, sociálne a hospodárske práva, ako aj práva osôb patriacich k menšinám. Základné práva sú vo veľkej miere zakotvené v právnych predpisoch. Je však potrebné urobiť viac, aby sa zabezpečilo, že sa budú plne dodržiavať v praxi.

Správa ekonomických záležitostí a konkurencieschopnosť: Komisia posilňovala svoju podporu zameranú na zlepšenie správy ekonomických záležitostí a konkurencieschopnosti v krajinách zapojených do procesu rozširovania. To má zásadný význam pre riešenie obáv občanov v dlhodobo zložitom hospodárskom prostredí, ktoré je poznačené vysokou nezamestnanosťou a nízkymi investíciami. Podpora určená krajinám západného Balkánu je mimoriadne dôležitá aj preto, pretože ani jedna z nich zatiaľ nie je považovaná za fungujúce trhové hospodárstvo. Podpora Komisie nadviaže na skúsenosti členských štátov EÚ v rámci európskeho semestra s väčším dôrazom na štrukturálne reformy, ktoré majú sektorový charakter.

Reforma verejnej správy: Reforma verejnej správy je spolu s právnym štátom a správou ekonomických záležitostí pilierom procesu rozširovania. Všetky tri „piliere“ sú úzko prepojené a predstavujú prierezové otázky zásadnej dôležitosti pre úspech politických a hospodárskych reforiem a budovanie základov pre vykonávanie právnych predpisov a noriem EÚ. Dobre fungujúca verejná správa, ktorá je nevyhnutná pre demokratickú správu vecí verejných, má takisto priamy dosah na schopnosť vlád poskytovať verejné služby a podporovať konkurencieschopnosť a rast.

Súčasný program rozširovania sa týka krajín západného Balkánu a Turecka . Rok 2014 bol významným rokom pre viaceré krajiny západného Balkánu:

Čierna Hora: uskutočnila v rámci prístupových rokovaní ďalšie kroky. Otvorilo sa dvanásť kapitol. Začalo sa vykonávanie reforiem zameraných na posilnenie právneho štátu.

Srbsko: Otvorenie prístupových rokovaní v januári bolo významným medzníkom vo vzťahoch tejto krajiny s EÚ, s dôrazom na potrebu plnenia reformných priorít udržateľným spôsobom, a to najmä v oblasti právneho štátu a procesu normalizácie vzťahov s Kosovom .

Albánsko: Albánsku bol v júni priznaný štatút kandidátskej krajiny na znak uznania jeho reformných snáh a dosiahnutého pokroku pri plnení požadovaných podmienok.